## Odluka Ustavnog suda Republike Hrvatske broj:U-IIIA-3628/2004 od 16. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj:U-IIIA-3628/2004 od 16. studenoga 2005.

# USTAVNI SUD REPUBLIKE HRVATSKE

**2762**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi R. B. iz Z., kojeg zastupa N. R., odvjetnik
iz V. G., na sjednici održanoj 16. studenoga 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zaboku dužan je donijeti
odluku u predmetu koji se vodi pred tim sudom pod poslovnim brojem: P-1570/04
(ranije: P-437/88) u najkraćem mogućem roku, ali ne duljem od osam (8) mjeseci,
računajući od prvoga idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine« broj 99/99., 29/02.
i 49/02. – pročišćeni tekst), podnositelju ustavne tužbe R. B. iz Z. određuje
se primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine broj 41/01. – pročišćeni tekst) u iznosu od
8.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V.
Ova odluka objavit će se u »Narodnim novinama«.

Obrazloženje

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«broj
99/99., 29/02. i 49/02. – pročišćeni tekst; u daljnjem tekstu: Ustavni zakon),
podnio je 5. listopada 2004. godine ustavnu tužbu radi duljine parničnog
postupka.

ČINJENICE
VAŽNE ZA USTAVNOSUDSKI POSTUPAK

2. Dana 14. lipnja 1988. godine podnositelj je
podnio tužbu Općinskom sudu u Zaboku protiv tuženika Općine Zabok, radi naknade
štete, jer da su mu 29. studenoga 1986. godine radnici OSUP-a Zabok bez ikakve
osnove nasilno ušli u njegov osobni automobil, utovarili ga na teretni kamion i
odvezli u dvorište zgrade OSUP-a Zabok.

Do 5. studenoga 1997. godine održana su četiri
ročišta (20. rujna 1988., 12. svibnja 1989., 5. lipnja 1989. i 4. prosinca
1989. godine). Podneskom od 4. travnja 1991. godine podnositelj je predložio
zakazivanje rasprave.

Ročište određeno za 25. veljače 1998. godine
održano je u odsutnosti uredno pozvanog tuženika, dok se podnositelj obvezao da
će s obzirom na zaprimljeni podnesak tuženog od 24. veljače 1998. naknadno
precizirati tužbeni zahtjev.

Na ročištu 25. ožujka 1998. godine podnositelj
je precizirao tužbeni zahtjev te je kao tuženika označio Grad Zabok, Općinu Bedekovčina, Općinu Krapinske Toplice, Općinu Sv. Križ Začretje, Općinu Veliko Trgovišće
(koji su donošenjem Zakona o područjima županija, gradova i općina u Republici
Hrvatskoj utemeljeni na području dotadašnje Općine Zabok), dok je naknadu štete
koju potražuje precizirao u iznosu od 14.000,00 kuna.

Na ročištu održanom 19. svibnja 1998. godine
saslušani su svjedoci.

Na ročištu održanom 11. studenoga 1998. godine
zaključena je glavna rasprava i donijeta presuda kojom je odbijen tužbeni
zahtjev podnositelja.

Protiv navedene presude, broj: P-437/88-21,
punomoćnik podnositelja je podnio žalbu 2. prosinca 1999., a sam podnositelj 6.
prosinca 1999. godine, dok su tuženi odgovor na žalbu podnijeli 28. travnja
2000. godine.

Predmet je otpremljen Županijskom sudu u Zlataru
6. travnja 2001. godine, te je predmet remisorno
vraćen Općinskom sudu u Zaboku 27. lipnja 2001. godine, jer se iz punomoći koju
su izdali tuženi nije moglo utvrditi zvanje osobe koja je izdala punomoć.

Rješenjem Općinskog suda u Zaboku broj:
P-437/88-29 od 19. siječnja 2004. godine zatraženo je od ODO u Zaboku da označi
svojstvo, te ime i prezime osobe koja je izdala punomoći za tuženike.

Podneskom od 27. siječnja 2004. godine ODO u Zaboku
je dostavilo tražene podatke, te je predmet otpremljen Županijskom sudu u
Zlataru 21. lipnja 2004. godine.

Rješenjem Županijskog suda u Zlataru broj: Gž-1077/04-2 od 24. studenoga 2004. godine žalba
podnositelja je uvažena, ukinuta prvostupanjska odluka i predmet vraćen
prvostupanjskom sudu na ponovni postupak 13. prosinca 2005. godine.

Nakon toga zakazano je ročište za 23. veljače
2005. godine koje je odgođeno zbog smrti predsjednika suda.

Sljedeće ročište je zakazano za 21. listopada
2005. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna tužba je
osnovana.*

4.
Svoju odluku Ustavni sud obrazlaže sljedećim utvrđenjima:

4.1.
DULJINA SUDSKOG POSTUPKA

Prvostupanjski parnični postupak započeo je 14.
lipnja 1988. godine tužbom podnositelja Općinskom sudu u Zaboku, radi naknade
štete.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7, 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori« broj 18/97., 6/99. – pročišćeni tekst.,
8/99. – ispravak i 14/02.; u daljnjem tekstu: Zakon o potvrđivanju Konvencije),
koja Konvencija u članku 6. stavku 1. jamči, između ostaloga, i pravo na
suđenje u razumnom roku.

Ustavna tužba podnijeta je 5. listopada 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno šesnaest
(16) godina, tri (3) mjeseca i dvadeset (20) dana, a nakon stupanja na snagu
Zakona o potvrđivanju Konvencije pa do podnošenja ustavne tužbe postupak je
trajao šest (6) godina, deset (10) mjeseci i dvadeset devet (29) dana.

4.2. POSTUPANJE
NADLEŽNOG SUDA

Ustavni sud je utvrdio da je u razmatranom,
pravno relevantnom razdoblju, od radnji koje su relevantne za meritorno
odlučivanje o pravima i obvezama stranaka u tom sudskom postupku, Općinski sud
u Zaboku donio presudu prvog stupnja koju je, međutim, Županijski sud u Zlataru
ukinuo. Općinski sud u Zaboku bio je neaktivan u razdoblju od 27. lipnja 2001.
do 19. siječnja 2004. godine (dvije godine, šest mjeseci i dvadeset jedan dan).
Postupak se i dalje vodi pred sudom prvog stupnja.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni
sud utvrđuje da nije riječ o složenom predmetu.

OCJENA USTAVNOG SUDA

5. Ustavni sud utvrđuje da se predmet vodio u
trajanju duljem od šesnaest godina, te da je nakon 5. studenoga 1997. godine
sud prvog stupnja bio neaktivan tijekom jednog razdoblja. S obzirom na
dugotrajnost parničnog postupka u konkretnom predmetu je potrebno istaći i
razdoblje potpune neaktivnost suda prvog stupnja koje obuhvaća razdoblje prije
5. studenoga 1997. godine, a koje je trajalo od 4. prosinca 1989. do 25.
veljače 1998. godine, te je sud takvim postupanjem znatno pridonio ukupnom
trajanju postupka. Imajući u vidu ukupno trajanje postupka, neučinkovito
postupanje suda, te okolnost da se postupak i nadalje vodi pred sudom drugog stupnja,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukup­nih gospodarskih i socijalnih prilika u Republici
Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zaboku dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-3628/2004

Zagreb, 16. studenoga 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Jasna Omejec, v. r.**

Odluka, NN 146/2005-2762